作者:毛並
標題:風流子
內容:新禽初弄舌，東郊外、催爾踏青期。漸晴灩翠漪，惠風駘蕩，暖蒸紅霧，淑景輝遲。粉牆外，杏花無限笑，楊柳不勝垂。閒裡歲華，但驚蕭索，老來心賞，尤惜芳菲。平生歌酒地，空回首，惆悵觸緒沾衣。誰見素琴翻恨，青鏡留悲。念千里雲遙，暮天長短，十年人杳，流水東西。惟有寄情芳草，依舊萋萋。